Kaapse vrou gesoek ná rooftog in Johannesburg | Netwerk24
Aneeqa Geldenhuys word saam met drie ander verdagtes gesoek in verband met 'n gewapende rooftog by 'n juwelierswinkel in Sandton, Johannesburg. Foto: Instagram
Die boesemvriendinne Zelka Armino en Aneeqa Geldenhuys.Foto: Verskaf
Aneequ Geldenhuys (35), wat glo bande met onder meer die Junior Mafias-bende en nog bendes op die Kaapse Vlakte het, word gesoek in verband met die rooftog op Sondag 21 Julie op die House of Ameera-juwelierswinkel in die Michelangelo Towers-winkelsentrum in Sandton.
Geldenhuys en nog drie ander mense, onder andere haar boesemvriendin, Zelka Armino, ook bekend as Zelka Smith, Nasief Reylands en sy broer Aashiq Reylands, is uitgewys as "mense van belang" in die ondersoek na die rooftog waarin meer as R8 miljoen se juweliersware geroof is. Sowat R230 000 in kontant is ook geroof. Aashiq staan ook as Aashiq Heuwel bekend.
'n Privaatspeurder, Heinrich Viljoen, wat deur die eienaars van die juwelierswinkel aangestel is om die saak te ondersoek, het Sondag gesê 'n beloning is nou uitgeloof vir enige inligting wat tot die vier se opsporing kan lei.
Volgens Viljoen is die rooftog deeglik beplan en uitgevoer en kan die vier verdagtes hulle moontlik in óf Johannesburg óf Kaapstad bevind.
Mense met inligting oor waar die viertal moontlik kan wees, kan Viljoen by 074 891 8948 kontak.
Aashiq Reylands, ook bekend as Aashiq Heuwel. Foto: Verskaf
Nasief Reylands Foto: Verskaf
Zelka Armino, ook bekend as Zelka Smith. Foto: Facebook
• Geldenhuys het in April 2006 die eerste keer die nuus gehaal toe haar minnaar, Gavin Atkins, 'n leier van die Americans-bende in Hanover Park, langs haar in sy voertuig by die Access Park-winkelsentrum in Kenilworth, Kaapstad, doodgeskiet is. Sy is in haar een arm gewond.